b"\n_START_ARTICLE_\nMuseu del Carro\n_START_SECTION_\nDescripci\xc3\xb3\n_START_PARAGRAPH_\nL'edifici del museu del carro d'Anglesola est\xc3\xa0 compost d'una nau de 45 x 16 metres destinada, en el seu origen, a magatzem de gra i un edifici adossat del sindicat agrari, ambd\xc3\xb3s constru\xc3\xafts a mitjan segle XX._NEWLINE_La nau \xc3\xa9s un espai di\xc3\xa0fan i unitari, d'una sola planta, amb coberta a dues aig\xc3\xbces acabada amb teula cer\xc3\xa0mica sobre encadellat cer\xc3\xa0mic. L'estructura de la teula est\xc3\xa0 constitu\xc3\xafda per encavallades de formig\xc3\xb3 armat de secci\xc3\xb3 molt esvelta, que es recolzen en les gruixudes parets estructurals laterals de la nau, de fins a 60 cm d'amplada. Entre aquestes encavallades es disposen biguetes de formig\xc3\xb3 armat, a 80 cm entre eixos. L'altura interior de la nau en les parets laterals \xc3\xa9s de 7,50 metres i en el carener de la coberta \xc3\xa9s de 10,00 metres. T\xc3\xa9 una superf\xc3\xadcie \xc3\xbatil interior de 640, 83 m2. \xc3\x9anicament t\xc3\xa9 finestres de petites dimensions a la fa\xc3\xa7ana nord-est (c/ Lourdes), situades en el centre de cada crugia, a una altura considerable._NEWLINE_La nau disposa de tres portes de grans dimensions: l'entrada principal i una porta en cadascuna de les fa\xc3\xa7anes laterals. Sobre cadascuna d'aquestes tres portes es conforma una petita visera amb cartel\xc2\xb7les i motllura rematades amb teula cer\xc3\xa0mica. Sobre la porta de l'entrada principal i a tall de roseta hi ha una obertura circular amb els s\xc3\xadmbols del sindicat agrari._NEWLINE_Les parets s\xc3\xb3n de ma\xc3\xb3 mass\xc3\xads arrebossat i pintat i el terra est\xc3\xa0 conformat per una solera de formig\xc3\xb3, sense paviment._NEWLINE_Les fa\xc3\xa7anes laterals mostren exteriorment el ritme de l'estructura de l'edifici, sobresurten les arcades i els pilars que les sustenten. Aquestes fa\xc3\xa7anes laterals estan rematades en la seva part superior amb motllures de formig\xc3\xb3 que amaguen les canals d'evacuaci\xc3\xb3 d'aigua pluvial._NEWLINE_Aquest antic magatzem de gra s'usa avui en dia per exposar els carros i eines agr\xc3\xadcoles que s'han utilitzat hist\xc3\xb2ricament en aquest territori. Aquesta mostra il\xc2\xb7lustra el proc\xc3\xa9s de construcci\xc3\xb3 dels carros i a les funcions que es destinaven. El museu obre al p\xc3\xbablic durant la festa dels tres tombs._NEWLINE_Edifici adjacent:_NEWLINE_L'edifici adossat a la nau est\xc3\xa0 compost de planta baixa i planta pis. Origin\xc3\xa0riament era un edifici del sindicat agrari. La planta baixa estava destinada a oficines i el pis superior feia funcions d'habitatge. L'estructura \xc3\xa9s de forjats de biguetes de formig\xc3\xb3 recolzades en parets de c\xc3\xa0rrega. La coberta \xc3\xa9s a dues aig\xc3\xbces i acabada amb teula de cer\xc3\xa0mica. Les obertures s\xc3\xb3n finestres for\xc3\xa7a grans i de forma horitzontal. Les fa\xc3\xa7anes estan arrebossades i a la part baixa hi ha un s\xc3\xb2col de pedra. En el coronament de la fa\xc3\xa7ana principal hi ha elements decoratius a bases de motllura pintada imitant ma\xc3\xb3 col\xc2\xb7locat a llibret._NEWLINE_Aquest edifici no t\xc3\xa9 encara un \xc3\xbas definit."